Darmos és Urbán is győzelemre készül | Budopest
Edzőmaszk, Phantom, fekete/ szürke 34 990 Ft
Darmos és Urbán is győzelemre készül
2019. 09. 16., Hétfő, 14:42
Szombaton, a Kalászi Sportcsarnokban kerül megrendezésre a Felix Promotion International első őszi bokszgálája, amelynek programjában két magyar-bajnoki címmérkőzés kerül bemutatásra.
Az „ősz boxgálájának” főmérkőzésén Harcsa Norbert és Hegyi Barnabás küzd meg a középsúlyú trónért, míg cirkálósúlyban Darmos József a veretlen Urbán Ferenc ellen teszi kockára bajnoki címét.
Darmos József (13 győzelem, 2 vereség, 3 döntetlen) legutóbbi mérkőzésén nagyszerű formában bokszolt, és Tóth Tamás ellen már a harmadik menetben KO-val diadalmaskodott. A „Gladiátor” művésznévre hallgató kiválóság hasonló eredménnyel a budakalászi rendezvényen is kiegyezne.
„Nagyon jól sikerült a felkészülésem, s bár minden mérkőzésen a győzelem a legfontosabb, most sem szeretnék sok időt a ringben tölteni. Igyekeztem sokat kesztyűzni magas ellenfelekkel szemben, mint amilyen Urbán is. A legutóbbi mérkőzésemhez hasonlóan most is sokat segített Füzesy Zoltán, aki ráadásul nagyon jól ismeri a kihívómat, így több, az ő személyére szabott kombinációval készültem.” - fogalmazott Darmos József.
Darmos kihívója, Urbán Ferenc (6 győzelem, 0 vereség) szinte napra pontosan egy éve kezdte hivatásos karrierjét, és üstökösként robbant be a hazai profik közé; hat mérkőzés, hat győzelem, s ebből 5-öt kiütéssel nyert meg! A 31 éves fővárosi ökölvívó pályafutása eddig a tervei szerint alakult, és itt nem állna meg – a magyar-bajnoki címet csak egy állomásnak tekinti.
„Amikor elkezdtem a profi karrieremet, azt a kezdeti célt tűztem ki magam elé, hogy egy éven belül magyar-bajnoki címért tudjak bokszolni. Darmos nagyon jó bokszoló, kiváló amatőr és profi eredményekkel. Nagy harcosnak tartom, de le fogom győzni. Veres Lászlóval készültem erre a mérkőzésre, aki nagyon sok új dolgot hozott, és nagyon élveztem, élvezem a közös munkát. Ragyogó formában, és magabiztosan fogok ringkötelek közé lépni.” - jelentette ki Urbán Ferenc.
A szeptember 21-i budakalászi rendezvényen Kispál Zoltán - Krämer Péter összecsapás is lesz, Egedi Renátó Görbics Gábor ellen bokszol, de ringbe lép még a debütáló Serbán Henrik, valamint a két román kiválóság, Cezar Juratoni és Daniel Buciuc is.
A Felix Promotion International őszi gáláit is a Sport TV fogja sugározni. A budakalászi rendezvény szombaton este a Sport1 csatornán lesz látható.
Még több információért, beleértve a jegyvásárlással kapcsolatos részleteket, kattintsanak a www.felixpromotion.com honlapra, valamint az exkluzív videós tartalmakért csatlakozzanak az iroda Facebook és Instagram oldalaihoz is.
Bandázs, Saman, 350 cm, rugalmas, fehér
Kézi súlyzó, neoprén, 2,0 kg/db
Boxkesztyű, Top Ten, 4select, nubuk bőr